Președintele Turciei, Recep Tayyip Erdogan, va efectua o vizită în Statele Unite pe 9 mai, a anunțat un oficial din sectorul de securitate de la Ankara, pavând calea către prima deplasare a liderului turc la Casa Albă în mandatul administrației Biden, relatează Reuters.
Va fi prima vizită la Washington pentru Erdogan după 2019, când s-a întâlnit cu președintele american de la acea vreme, Donald Trump, cu care avea relații personale bune. După învestirea președintelui Joe Biden, Ankara a tot căutat să organizeze o nouă întâlnire față în față.
Relațiile dintre cei doi aliați din NATO, puse de multă vreme la încercare de o gamă largă de subiecte, s-au dezghețat după decizia Ankarei de a da undă verde pentru intrarea Suediei în Alianță, la capătul unei întârzieri de 20 de luni care a provocat frustrare la Washington.
Totuși, tensiunile persistă, inclusiv în privința situației din nordul Siriei, acolo unde forțele americane sunt aliate cu militanții kurzi pe care Turcia îi consideră teroriști. În plus, Washingtonul a presat Ankara să depună mai multe eforturi pentru a împiedica tranzitul mărfurilor despre care americanii susțin că sunt folosite de Rusia în războiul din Ucraina.
Oficialul turc din sectorul de securitate nu a oferit și alte detalii despre întrevederea Erdogan-Biden, însă a precizat că șeful intelligence-ului, Ibrahim Kalin, se va întâlni cu congresmeni americani pentru discuții despre vizită și despre alte chestiuni bilaterale.
Joi și vineri, ministrul turc al afacerilor externe, Hakan Fidan, și ministrul turc al apărării, Yasar Guler, s-au întâlnit și ei cu o delegație americană.